钦定古今图书集成/历象汇编/岁功典/第055卷 > 浪淘沙 明陈继儒
## 钦定古今图书集成/历象汇编/岁功典/第055卷 > 浪淘沙 明陈继儒

风雨霎时晴。荷叶青青。双鬟捧著小红灯。报道绿纱
廊底下，蕉月分明。枕簟嫩凉生。茉莉香清。兰花新
吐百馀茎。扑得流萤飞去也，团扇多情。

梁简文帝《谢赉扇启》：“群飞黄雀，送六月之南风。”
北周庾信诗：“六月蝉鸣稻。”

唐王建诗：“六月晨亦热，卑居多烦昏。”

宋苏轼诗：“绕郭荷花一千顷，谁知六月下塘春。”
金张子羽诗：“云横故国三千别，水绕孤村六月凉。”
元龚璛诗：“六月凉如冰熨齿，枇杷移阴碧书几。”

《路史》：“陆终取鬼方氏曰嬇，孕三年，生子六人，曰樊，曰
惠连，曰篯，曰求言，曰晏安，曰季连。以六月六日拆左
而三人生，剖右而三人出。”〈注〉陆终彭祖之父。

鲧纳有莘氏女曰志，是为修己。以六月六日屠疈而
生禹于棘道之石纽乡，所谓“刳儿坪。”

《礼记·明堂位》：“季夏六月，以禘礼祀周公于太庙。”
《周礼·地官·稻人》：“凡稼泽，夏以水殄草而芟荑之。”〈订义〉郑
锷曰：“稼于下地，以去水为先，若夫稼泽则法又不同，
泽者草之所生，所以去草为先。盛夏水热，芟之荑之
以水殄之，草不生则地可稼。”

《左传》：晋栾鲂帅师从卫孙文子伐齐。季武子如晋拜
师，晋侯享之。范宣子为政，赋《黍苗》。季武子兴，再拜稽
首曰：“小国之仰大国也，如百谷之仰膏雨焉。若常膏
之，其天下辑睦，岂唯敝邑？”赋《六月》。

《汉书文帝本纪》十三年六月“诏曰：农，天下之本，务莫
大焉。今廑身从事，而有租税之赋，是谓本末者无以
异也，其于劝农之道未备，其除田之租税，赐天下孤
寡布帛絮各有数。”

《武帝本纪》：元朔五年“夏六月，诏太常议予博士弟子，
崇乡党之化，以厉贤材。丞相弘请为博士置弟子员，
学者益广。”

元狩六年六月，诏“遣博士大等六人分循行天下，存
问鳏寡废疾，无以自振业者贷与之，论三老孝弟以
为民师，举独行之君子征诣行在所。朕嘉贤者，乐知
其人，广宣厥道，士有特招，使者之任也。”〈注〉设士有殊
才异行，当特招者，任在使者分别之。

《史记。武帝本纪》：“夏六月中，汾阴巫锦为民祠魏脽后
土营旁，见地如钩状，掊视得鼎，鼎大异于众鼎，文镂
无款识，怪之言吏。吏告河东太守胜，胜以闻，天子使
使验问，乃以礼祠，迎鼎至甘泉，从行，上荐之，至中山，
晏温，有黄云盖焉。有麃过，上自射之，因以祭云。”
《汉书武帝本纪》：“元封二年六月，诏曰：‘甘泉宫内中产
芝，九茎连叶。上帝博临，不异下房，赐朕弘休，其赦天
下，赐云阳都百户牛酒，作《芝房之歌》’。”

《昭帝本纪》：始元五年“六月，诏令三辅太常举贤良各
二人，郡国文学高第各一人。”

《成帝本纪》：“河平四年夏六月，山阳火生石中，改元为
阳朔。”〈注〉师古曰：“朔，始也，以火生石中，言阳气之始。”
《平帝本纪》：“元始元年六月，封周公后公孙相如为褒
鲁侯，孔子后孔均为褒成侯，奉其祀。又置少府、海丞、
果丞各一人，大司农部丞十三人，人部一州，劝农桑。”
《后汉书光武本纪》：“建武十五年六月，诏下州郡，检核
垦田顷亩及户口年纪。”

《韦彪传》：“彪因盛夏多寒，上疏谏曰：臣闻政化之本，必顺阴阳。伏见立夏以来，当暑而寒，殆以刑罚刻急，郡
国不奉时令之所致也。”

《宋书符瑞志》：“汉安帝延光二年六月，嘉禾生九真，百
十六本，七百六十八穗。”

《后汉书顺帝本纪》：“阳嘉二年六月，疏勒国献师子封
牛。”〈注〉师子似虎，正黄，有𩒹耏，尾端茸毛，大如斗。封牛，
其领上肉隆起若封然，因以名之，即今之峰牛。
《灵帝本纪》：“光和三年六月，诏公卿举能通《尚书》《毛诗》
《左氏》《穀梁春秋》各一人，悉除议郎。”

《晋书礼志》：“魏文帝黄初二年六月庚子，初礼五岳四
渎，咸秩群祀，瘗沉珪璧。”

《魏志明帝本纪》太和二年六月：“诏曰：尊儒贵学，王教
之本也。其高选博士才任侍中常侍者，申敕郡国，贡
士，以经学为先。”

《吴志华核传》：“宝鼎二年，皓更营新宫，制度弘广，饰以
珠玉，是时盛夏兴工，农守并废，核上疏谏曰，臣省《月
令》，季夏之月，不可举大事。今六月戊己，土行正王，既
不可犯，加又农月，时不可失。今筑宫为长世之洪基，
而犯天地之大禁，袭《春秋》之所书，废敬授之上务，臣
以愚管，窃所未安。”

《晋起居注》：“太始二年六月，嘉柰一蒂十五实，或七实，
生于酒泉郡。”

《宋书符瑞志》：“晋太康三年六月，嘉瓜异体同蒂，生洛
阳王濬园。”

《晋书武帝本纪》：“太康四年六月，增九卿礼秩。”

《世说》：刘真长始见王丞相，时盛暑之月，丞相以腹熨
弹碁局，曰：“何乃渹？”刘既出，人问：“见王公如何？”刘曰：“未
见他异，惟作吴语耳。”〈注〉吴人以“冷”为“渹”也。

《宋书符瑞志》：“晋孝武帝太元十四年，宁州刺史费统
上言，‘所统晋宁之滇池县，旧有河水，周回二百馀里。
六月二十八日辛亥，神马二匹，一白一黑，忽出于河
中，去岸百步，县民董聪见之’。”

《礼志》：“土王日祀中岳嵩山于河南府，中镇霍山于晋
州。”

《符瑞志》：“元嘉二十一年六月丙午，华林园天渊池二
莲同干。”

《文帝本纪》元嘉二十四年“六月，京邑疫疠。丙戌，使郡
县及营署部司，普加履行，给以医药。”

《符瑞志》：“元嘉二十五年六月壬寅，嘉禾旅生华林园，
十株，七百穗。”

《索卤传》，其俗以六月末率大众至阴山，谓之“却霜。”阴
山去平城六百里，深远饶树木，霜雪未尝释，盖欲以
暖气却寒也。

《南史齐武帝本纪》，帝以宋元嘉二十七年六月己未
生于建康县之青溪宫。将产之夕，孝皇后、昭皇后并
梦龙据屋，故小字“龙儿。”

《梁高祖本纪》：“帝性方正，虽居小殿暗室，恒理衣冠。小
坐暑月，未尝褰袒。”

《隋书天文志》：梁武帝天监四年六月壬戌，岁星昼见。
占曰：“岁色黄润，立竿影见，大熟。”是岁大穰，米斛三十。
《南史何远传》：武昌俗皆汲江水，盛夏远患水温，每以
钱买人井寒水，不取钱者，即摙水还之。

《记事珠》：“沈休文多病，六月犹绵帽温炉，食姜椒饭，不
尔则委顿。”

梁陶弘景《请雨词序》：“乙未夏六月，旱不雨积旬。与周
子良共作词，朱书青纸，于静中奏之。周夜梦一人相
闻，‘请雨应墨书，请晴应朱书。周乃作墨词于庭坛自
奏。旦天晴赤热，了无雨意。至禺中，风云卒起，便雨得
好溜，惟在一山周回左右耳’。”

《北史魏明元帝本纪》：“神瑞二年六月丁卯，幸赤城，亲
见长老，问人疾苦，复租一年。南次石亭，幸上谷，问百
年，访贤儁，复田租之半。壬申，幸涿鹿，登峤山，使以太
牢祀黄帝、唐尧庙。己卯，登广甯之历山，以太牢祀舜
庙，帝亲加礼焉。”

《魏书灵征志》：世祖太延元年，自三月不雨至六月，使
有司遍请群神，数日大雨。是日有妇人持玉印至潞
县侯孙家卖之，孙家得印奇之，求访妇人，莫知所在，
其文曰：“旱疫平寇。天师曰龙文。”纽书云：“此神中三字
印也。”

《宣武帝本纪》：正始四年“夏六月己丑朔，诏曰：朕纂承
鸿绪，君临宝历，思模圣规，述遵先志。今天平地宁，方
隅无事，可敕有司，准访前式，置国子，立太学，树小学
于四门。”

《北史魏宣武帝本纪》：永平三年：“六月壬寅，诏重求遗
书于天下。”

《魏书灵征志》：“肃宗正光三年六月，并州静林寺僧在
阳邑城西橡谷掘药，得玉璧五、珪十、印一、玉柱一、玉
盖一，并以献。”

《洛阳伽蓝记》：“河东刘白堕善酿酒。季夏时暑赫晞，以
瓮贮酒，曝日中，经旬，其酒不动。饮之香美，醉经月不
醒。朝贵远相饷馈，逾于千里。以其远至，号曰‘鹤觞王卲《舍利记》：“后魏大统七年六月十三日，文皇帝生
于同州般若寺中，赤光照室，紫气满庭，状如数阁，色
染人衣。奶母以时炎热，就而扇之，寒甚几绝，困不能
啼。”有神尼者，名曰智仙，语太祖曰：“儿，天佛所佑，勿忧。”
尼遂名帝为卯罗延，自为养之。

《隋书礼仪志》：“后齐季夏读令，施御座于中楹，南向，以
其时之色服。”

《北史齐赵郡王叡传》：诏叡监筑长城。于时六月，叡途
中屏盖扇，亲与军人同劳苦。定州先尝藏冰，长史宋
钦道以叡冒热，遣倍道送冰，正遇炎盛，咸谓一时之
要。叡对之叹曰：“三军皆饮温水，吾何义独进寒冰。”遂
至消液，竟不一尝，兵人感悦。

《录异记》：“武成三年庚午六月五日癸亥，广汉太守孟
彦晖奏，西湖有金龟径寸，游于荷叶之上，画图以上
闻。”

《隋书文帝本纪》：开皇四年“六月壬子，开渠自渭达河，
以通运漕。”

仁寿三年诏“六月十三日是朕生日宜令海内为武
元皇帝元明皇后断屠。”

《礼仪志》：“隋迎气黄郊为坛国南安化门外道西，去宫
十二里，以季复土王日，祀其方之帝，配以人帝，以太
祖武元帝配；五官及星、三辰十宿，亦依其方从祀。
中霤以季夏祀黄郊日，命有司祭于庙西门道南，牲
以少牢。”

《北史辛公义传》：“公义除岷州刺史，土俗畏病，父子夫
妻不相看养。公义分遣官人巡检部内，凡有疾病，皆
以床轝来，安置听事。暑月疫时，病人或至数百，听廊
悉满。公义所得秩俸，尽用市药迎医疗之。于是悉瘥
诸病家，子孙惭谢而去，始相慈爱，此风遂革，合境之
内，呼为慈母。”

《隋书西域传》：“康国立祖庙，以六月祭之，诸国皆来助
祭。”

《唐书礼乐志》：“季夏土王之日，祀黄帝，以轩辕氏配镇
星，后土氏之位如赤帝。”

《百官志》：“仆寺丞一人，从七品上，掌判寺事。凡马畜刍
粟，岁以季夏上于詹事，以时出入而节其数。”

《食货志》：“凡新附之户，夏以六月免课。”

《唐会要》：贞观十二年六月六日，滁州言，“野蚕成茧，遍
于山阜。”

龙朔元年六月十七日。吐火罗道置州县使王名远。
进《西域图记》，并请于阗以西，波斯以东十六国，分置
都督府及州县军府，仍于《吐火罗》国立碑，以纪圣德。
从之。

《唐书高宗本纪》：“龙朔二年六月癸亥，禁宗戚献纂组
雕镂。”

《唐会要》：“龙朔二年六月一日，睿宗生于蓬莱宫含凉
殿。”

大足元年六月九日。于东都立德坊南。穿新漕。置诸
租船。

《雍录》：“慈恩寺西院塔崇三百尺。神龙后六月十五日，
进士开宴，悉于塔下选同年中能书者题名其上，张
莒实始为之，遂成故事。”

《唐会要》：“景龙二年六月十五日，黄龙再见于伏牛山。
开元二年六月四日，右拾遗蔡孚献《龙池篇》。公卿以
下百三十篇，付太常寺，考其词合音律者为《龙池乐
章》。”

开元二年六月甲子制“茂才异等咸令自举。”

开元十年六月二日，上注《孝经》，颁行天下及国子学。
开元二十九年六月十九日，太常奏：东封泰山日所
定雅乐曰《元和》六变以降天神，《顺和》八变以降地祇。
皇帝行用《太和》，其封泰山也，登歌奠玉币用《肃和》，迎
俎用《雍和》，酌饮福用《福和》，送文、迎武用《舒和》，亚、终献
用《凯和》，送神用《元和》，禅社首用《顺和》，享庙、迎神用《永
和》：

《玉海》：天宝五载六月十一日，改玺书为“宝书。”

《异闻录》：天宝七载，秦中大旱，自三月不雨至六月，帝
亲幸龙堂，祈之，不应。问昊天观道士叶法善曰：“朕敬
事神灵，以安百姓，今亢阳如此，朕甚忧之。亲临祈祷，
不雨何也？卿见真龙否乎？”对曰：“臣亦曾见真龙，臣闻
画龙，四肢骨节一处得似真龙，即便有感应，用以祈
祷，则雨立降。所以未灵验者，或不类真龙耳。”帝即诏
中使孙知古引法善于内库遍视之，忽见此镜，遂还
奏曰：“此镜龙，真龙也。”帝幸凝阴殿，并召法善祈镜龙。
顷刻间，见殿栋有白气两道，下近镜龙，龙鼻亦有白
气，上近梁栋。须臾，充满殿庭，遍散城内，甘雨大澍，凡
七日而止。秦中大熟，帝诏集贤待诏吴道子图写镜
龙，以赐法善。

《唐会要》：天宝十三载六月二十七日，加老子号“大圣
祖高上大道金阙元元天皇大帝。”

《杨太真外传》：天宝十四载六月一日，上幸华清宫，乃

海进荔枝，因以曲名《荔枝香》。左右欢呼，声动山谷。
《酉阳杂俎》：申王有肉疾，腹垂至骭，每出则以白练束
之，至暑月常鼾息不可过。明皇诏南方取冷蛇二条
赐之。蛇长数尺，色白不螫人，执之冷如握冰。申王腹
有数约，夏月寘于约中，不复觉烦暑。

《月令》：广义杨国忠奢侈，其子弟六月凿冰为山，围筵
席，客有寒而挟纩者。

《开元遗事》：王元宝，都中巨豪也。家有皮扇，制作甚精。
宝每暑月宴宾客，即以此扇置于座前，使新水洒之，
则飒然风生。酒筵之间，客有寒色，遂命撤去。明皇亦
曾差中使取看，爱而不受，曰：“此龙皮扇子也。”

贾氏说“林谢仙女盛夏，上明皇以生凉之席。”

《洽闻记》：“梓童郪县，唐大历七年夏六月甲子，涪水汎
溢，流木数千条，梁栋榱桷具备，补内城屋悉此木乔
林，为之记。”

《唐书宪宗本纪》：“元和元年六月癸巳，赐百姓有父母、
祖父母八十以上者粟二斛，物二段；九十以上粟三
斛，物三段。”

《旧唐书宪宗本纪》：“元和二年六月丁巳朔，始置百官
待漏院于建福门外。故事，建福、望仙等门，昏而闭，五
更而启，与诸坊门同时。至德中，有吐蕃囚自金吾仗
亡命，因敕晚开门，宰相待漏于太仆寺，至是始令有
司据班品置院。”

《敬宗本纪》：“敬宗皇帝。穆宗长子。母曰恭僖太后王氏。
元和四年六月七日生于东内之别殿。”

《楚通志》：“宪宗元和五年六月十四日，元稹泛江玩月。
张季友、李景俭二侍御，王文仲司录，王仲众判官两
昆季，为稹载酒炙，选音声，自府城之南桥，乘月泛舟，
有‘江树悬金镜，深潭倒玉幢’之句。”

韩愈《贺庆云表》：“臣所领州，今月十六日申时，有庆云
见于西北，至暮方散。五采五色，光华不可遍观；非烟
非雾，容状讵能详述。斯为上瑞，实应太平。谨按季夏
六月，土王用事，其日景戌，亦主于土。西北方者，京师
所在。土为国家之德，祥见京师之位。乞宣付史馆，以
彰圣德。”

《唐书文宗本纪》：太和八年六月“戊戌，宰臣王涯、路随
奏，请依旧制读时令。”

《李绛传》：尝盛夏对延英，帝汗浃衣，绛欲趋出，帝曰：“朕
宫中所对惟宦官女子，欲与卿讲天下事，乃其乐也。”
《旧唐书武宗本纪》：中书奏，“六月十二日，皇帝载诞之
辰，请以其日为庆阳节。”

会昌二年五月敕。“庆阳节。百官率醵外。别赐钱三百
贯。以备素食会宴。”仍令京兆府供帐。用追集坊市乐
人。

《玉海》：唐宣宗六月二十一日诞为“寿昌节。”

《唐书陆扆传》：扆始举进士，时方迁幸，而六月榜出。至
是，每甚暑，他学士辄戏曰：“造榜天也。”以讥扆进非其
时。

《北梦琐言》：“唐进士赵中行家于温州，以豪侠为事，至
苏州，旅舍支山禅院，僧房有一女商荆十三娘，为亡
夫设大祥斋，因慕赵，遂同载归扬州。赵以气义耗荆
之财，殊不介意。其友人李正郎弟三十九，有爱妓，妓
之父母夺与诸葛殷，李怅怅不已。时诸葛殷与吕用
之幻惑太尉高骈，恣行威福，李惧祸，饮泣而已。偶话”
于荆娘，荆娘亦愤惋，谓李三十九郎曰：“此小事，我能
为郎仇之。但请过江，于润州北固山六月六日正午
时待我。”李亦依之。至期，荆氏以囊盛妓，兼致妓之父
母，首归于李。后与赵同入浙中，不知所止。

《云仙杂记》：房寿六月召客，坐糠竹簟，凭狐文几，编香
藤为俎，刳椰子为杯，捣莲花制碧芳酒，调羊酪造含
风鲊，皆凉物也。寿劝吴田以辘轳瓮，田惧其深，曰：“但
见龙门溪水，濯麹糵肠耳。”
《乐府杂录》：康老子本长安富家子，生计荡尽，遇老妪
持旧锦褥货鬻，乃以半千获之。寻有波斯人见之，乃
曰：“此是冰蚕丝所织。”暑月置于座，满室清凉，即酬千
万。

《醉乡日月记》：暑月大雷时，收雨水，淘米炊饭酿酒，名
“霹雳酎。”

《旧唐书西戎传》：“波斯国在京师西一万五千三百里，
以六月一日为岁首，气候暑热。”

《玉海》：晋少帝六月二十七日诞，为“启圣节。”

《南部新书》：长安举子落第者，六月后不出，谓之“过夏。”
多借清静庙院作文章，曰“夏课。”时语曰：“槐花黄，举子
忙。”

《宋史礼志》：“季夏土王日，祀中太一宫。”

《玉海》：端拱二年六月二十三日，潭州上言，“湘阴县长
乐九乳滩下得钟，制作精妙，上有古篆八十三字，人
不之识，画图以进。”

太平兴国八年六月辛亥，赐宰相、学士、节度、观察使、
建州所贡新茶《燕翼贻谋录》：今县邑门楼皆曰敕书楼。淳化二年六
月癸未，诏曰：“近降制敕，决遣颇多，或有厘革刑名，申
明制度，多所散失，无以讲求论报，逾期有伤和气。自
今州、府、监、县应所受诏敕并藏敕书楼，咸著于籍，受
代批书，印纸历子，违者论罪。”

《宋会要》：淳化三年六月，诏京畿大穰，物价至贱，分遣
使于京畿四门置场，增价以籴，令有司虚近仓以贮
之，命曰“常平。”

《玉海》：“至道元年六月十日，命裴愈求图籍，又得羲之、
怀素等书八本，藏秘阁。戊戌，上《草书经史故事》三十
纸，诏翰林侍读吕文仲一一读之。因刻石，以数百本
并秘阁官吏姓名付内侍裴愈，令于江东名山福地
道宫佛庙各藏三五本。或高逸不仕，纯朴有行，好古
博雅，为州里所称者，分以赐之。”

《宋史礼志》：“真宗以六月六日为天贶节，京师断屠宰，
百官行香上清宫。”

《宋会要》：“真宗咸平四年六月二十九日，对辅臣于崇
政殿观阵图。”

《玉海》：“景德四年六月，赐编修官冰十匣，以暑盛特赐
之。”

《湘山野录》：景德四年，司天判监史序奏：“今岁丁未六
月二十五日，五星当聚周分。既而重奏。臣寻推得五
星，自闰五月二十五日近太阳行度。按甘氏《星经》曰：
‘五星近太阳而辄见者，如君臣齐明，下侵上之道也。
若伏而不见，即臣让明于君，此百千载未有也。但恐
今夜五星皆伏’。”真宗亲御禁台以候之，果达旦不见。
大赦天下，加序一官，群臣表贺。

《玉海》：大中祥符元年六月乙卯，出并蒂瓜桃示辅臣。
《通考》：真宗东封六月，放梁固以下进士及第，祀后土
于汾阴，放张师德以下进士及第。固父状元灏，师德
父状元华。魏野诗曰：“封禅汾阴连岁榜，状元俱是状
元儿。”

《玉海》：“大中祥符二年六月庚子，河东转运杜梦证上
子詹所撰《农器图》，诏褒之。”

大中祥符三年六月九日，诏曰：“严师重道，劝学之令
猷；释奠陈牲，荐诚之彝典。儒臣上言，虑郡国未详俎
豆之事，乃命龙图待制戚伦与太常礼院讨论，酌简
册之文，著庠序之式，图绘颁行。其释奠元圣文宣王
庙仪注及祭器图，令崇文院摹印，下礼院颁诸路。”
《宋史真宗本纪》：“大中祥符四年，诏以六月六日天书
再”降日，为“天贶节。”

《山堂考索》：《悯农歌》，大中祥符七年六月作，赐近臣。
《玉海》：大中祥符九年，向敏中言：“六月二十七日，黄云
如飞凤，覆昭庆殿。”

《南墅闲居录》：丁谓有小山才数寸，苍翠嵌空，盛夏常
设盆水，置小山其中。一日张宴，有客掬水洒之，须臾
云雾自窍中出，有光如电，细视之，蜿蜒小龙如线，挂
云雾中，已而莫知所之。众客惊异，谓曰：“此龙精石也。
龙交海上，流精于石。”

《玉海》：“景祐二年六月十九日辛未，幸后苑观稻，赏瑞
竹，宴太清楼。”

《欧阳集古录：飞白碑》：“康定二年六月二十八日，翰林
侍讲许文淑出守许州，仁宗为飞白文词以赐之，有
宝章摹刻州廨，见存。”

《宋史仁宗本纪》：“庆历五年六月丁卯，减益、梓州上供
绢岁三之一，红锦、鹿胎半之。”

《闻见录》：“庆历间，京师旱，上祷雨太乙宫。六月二日，召
王公以下从，日色甚炽，埃尘涨天，上不怡，至琼林苑，
回望太乙宫，有云气如香烟。少时雷雨至，帝却逍遥
辇，御平辇，彻盖还宫。”
《宋会要》：“皇祐二年六月己未，御撰《明堂乐》八曲，以君、
臣、民、事、物配属五音，凡二十声为一曲，用宫变、征变
者天、地、人、四时为七音，凡音三”十声为一曲，以子母
相生，凡二十八声为一曲，皆黄锺为均。又以《明堂月》
律五十七声为二曲，皆无射为均。又以二十声、二十
八声、三十声为三曲，亦无射为均。皆自黄锺宫转入
无射。或当用四十八或五十七声，则如前谱次第成
曲，其彻声自同本律。

《燕翼贻谋录》：皇祐三年六月丁亥，江南无为州守臣
茹孝标奏，城内小山生芝三百五十本，悉以上进。改
名其山曰“紫芝。”

《玉海》：嘉祐四年六月二十五日，中书言：“草泽陈师中
上《太平通济策》，言江淮、闽、浙、广南山水之乡多堙塞。”
诏蠲其税。

《闻见后录》：“秦州伏羌城三都谷，有曹玮、武穆与羌酋
李遵战胜之地，羌人到今畏惧不敢耕，草木弥望。武
穆以六月二十日生，邦人遇其日，大作乐，祭于其庙
云。”

《玉海》：“熙宁五年六月十八日丙寅，令西作坊铸造铜
符三十四副，给左契付诸门，右契付大内钥库。”上以
京城门禁不严，素无符契，命枢密院约旧制更造铜契，中刻鱼形，以门名识之，分左右给纳，以戒不虞，而
启闭之法密矣。

《宋史律历志》：熙宁七年六月，司天监呈新制浑仪浮
漏于迎阳门。帝召辅臣观之，诏置于翰林天文院。
《玉海》：熙宁七年六月二十一日，进表影御迎阳门，观
麟台故事。熙宁八年六月，尚书都官员外郎刘师旦
言：“《九域图》涉六十馀年，州县有废置，名号有改易，等
第有升降，而所载古迹有出于俚俗不经者。”诏三馆、
秘阁删定。以旧书不绘地形。难以称图，更赐名曰《九
域志》。

《宋史五行志》：“元丰三年六月己未，饶州长山雨木子
数亩，状类山芋子，味香而辛，土人以为桂子。”

《玉海》：元祐四年六月“十八日，吏部侍郎范百禄进《诗
传补注》二十卷，诏付秘省。”

《东轩杂录》：学士王平甫盛夏流汗浃衣。刘贡父曰：“真
汗淋学士也。”

苏轼《泂酌亭诗序》：“琼山郡东，众泉觱发，然皆冽而不
食。丁丑岁六月，轼南迁过琼，始得双泉之甘于城之
东北隅，以告其人，自是汲者常满，泉相去咫尺而异
味。庚辰岁六月十七日，迁于合浦，复过之。太守承议
郎陆公求泉上之亭名与诗，名之曰‘《泂酌》’。”

《燕翼贻谋录》：崇宁元年六月，封伯夷清惠侯，叔齐仁
惠侯，重节义之风也。

《宋史徽宗本纪》：“崇宁三年六月壬子，置书画算学。”
《玉海》：“崇宁四年六月十一日，以兴复解盐池宝，百官
表贺。”

大观四年六月乙亥，张商英为右仆射。久旱，是夕大
雨，上亲书“商霖一尺”字赐之。

政和三年六月二十三日，嘉瑞殿前池内生双莲。
《唐六典》有“黄龙负图、太平旗”，今黄龙负图旗，青色错
采，为黄龙负。一、九、二、四、六、八、三、七、五之数，政和四年
六月十一日所改。

《宋史·河渠志》：政和五年六月癸丑，降德音于河北、京
东、京西路曰：“凿山酾渠，循九河既道之迹；为梁跨趾，
成万世永赖之功。役不逾时，虑无愆素，人绝往来之
阻，地无南北之殊。灵祇怀柔，黎庶呼舞。眷言朔野，爰
暨近畿，畚锸繁兴，薪刍转徙，民亦劳止，朕甚悯之。宜
推在宥之恩，仍广蠲除之惠。开河官吏，令提举所具
功力等第闻奏。”

《玉海》：宣和四年六月二十九日，李长民上《广汴都赋》。
《清凉山志》：张无尽戊辰六月二十七日至清凉山，抵
金阁。日将夕，南台之侧，有白云绵密，如敷白㲲。僧省
奇曰：“此祥云也。”集众僧礼诵，见金桥及金色相轮，轮
内深绛青色。既暝，有霞光三道直起，次日至真容院，
止清辉阁，文殊所化宅也。知客𧦬曰：“此处有圣灯。”无
尽，遂稽首敬祷。戌初，北山有大火炬，瞻拜之次，东台
龙山罗㬋殿左右各见一灯，浴室之后见大光如掣
电。金界南溪上见二灯。亥后灯光忽大忽小，照曜林
木。即默省曰：“此三昧火也，俗谓之灯耳。”

《东京梦华录》：“六月六日，州北崔府君生日，多有献送，
无盛于此。二十四日，州西灌口二郎生日，最为繁盛。”
庙在万胜门外一里许，敕赐神保观。二十三日，御前
献送，后苑作与书艺局等处制造戏玩，如球杖、弹弓
弋射之具，鞍辔衔勒樊笼之类，悉皆精巧。作乐迎引
至庙，于殿前露台上设乐棚，教坊钧容直作乐，更互
杂剧舞旋，大官局供食，连夜二十四盏，各有节次。至
二十四日夜五更，争烧头炉香，有在庙止宿，夜半起
以争先者。天晓，诸司及诸行百姓献送甚多。其社火
呈于露台之上，所献之物，动以万数。自早呈拽百戏，
如《上竿趯弄》《跳索相扑》《鼓板小唱》《𩰚鸡》《说诨话》、杂扮
《商谜》《合笙乔》《筋骨乔》《相扑》《浪子》杂剧、叫果子、学像生
倬刀装鬼砑鼓牌棒道术之类，色色有之，至暮呈拽
不尽。殿前两幡竿高数十丈，左则京城所，右则修内
司，搭材分占上竿，呈艺解。或竿尖立横木列于其上，
装神鬼，吐烟火，甚危险骇人，至夕而罢。

是月时物，巷陌路口，桥门市井，皆卖大小米水饭、炙
肉、干脯、莴苣笋、芥辣瓜儿，义塘甜瓜、卫州白桃，南京
金桃、水鹅梨、金杏、小瑶李子、红菱、沙角儿、药木瓜、水
木瓜、冰雪凉水、荔枝膏，皆用青布伞，当街列床凳，堆
垛冰雪。惟旧宋门外两家最盛，悉用银器、沙糖菉豆、
水晶皂儿、黄冷团子、鸡头穰、冰雪细料。儿、麻饮、
鸡皮、细索、凉粉、素签、成串、熟林檎、脂麻团子、江豆、碢
儿、羊肉、小馒头、龟儿、沙饀之类。都人最重三伏，盖六
月中别无时节，往往风亭水榭，峻宇高楼，雪槛冰盘，
浮瓜沈李，流杯曲沼，苞鲊新荷，远迩笙歌，通夕而罢。
《玉海》：绍兴三十二年，孝宗即位阆州，奏“六月十日，有
五色云见锦屏山之西，浮空映日。自未及申”，在即位
一日，允合受命之符。

孝宗以六月二十二日为会庆节，元年紫宸殿上寿，
陈良祐因会庆节摭唐太宗事百二十条，议其当否，
目曰会庆万年。《金鉴录》上之《乾淳岁时记》：六月六日，显应观崔府君诞辰。自东都
时庙食已盛，是日都人士女骈集炷香，已而登舟泛
湖，为避暑之游。时物则新荔枝、军庭李二果产闽奉
化；项里之杨梅，聚景园之秀莲、新藕，蜜筒、甜瓜，椒核，
枇杷、紫菱碧芡，来禽金桃蜜渍，昌元梅，木瓜豆儿，水
荔枝膏，金橘水团，麻饼，芥辣白醪，凉水，冰雪爽口之
物，关扑香囊画扇，涎花珠佩，而茉莉为最盛。初出之
时，其价甚穹，妇人簇带，多至七插，所直数十券，不过
供一饷之娱耳。盖入夏则游船不复入里湖，多占蒲
深柳密“宽凉之地，披襟钓水，月上始还。或好事者则
敞大舫，设蕲簟，高枕取凉，栉发快浴，惟取适意。或留
宿湖心，竟夕而归。”

《吴郡记》：“荷花荡在葑门之外。每年六月二十四日，游
人最盛，画舫云集，露帏则千花竞笑，举袂则乱云出
峡，挥扇则星流月映，闻歌则雷辊涛趋。苏人游冶之
盛，至是日而极矣。”

《金史礼志》：“季夏土王日，祭中岳于河南府，中镇霍山
于平阳府。”

《杨伯雄传》：伯雄迁起居注，夏日，海陵登瑞云楼纳凉，
命伯雄赋诗，其卒章云：“六月不知蒸郁到，清凉会与
万方同。”海陵忻然，以示左右曰：“伯雄出语不忘规戒，
为人臣当如是矣。”

《内观日疏》：六月二十四日为观莲节，晁采与其夫各
以莲子馈遗为欢。

《辍耕录》：龙广寒，江西人，事母至孝。六月一日母生辰，
方举觞为寿，忽见北窗外梅花一枝盛开，人皆以为
孝行所感，士大夫遂称之曰“孝梅。”

《通纪》：洪武五年六月，句容县民嘉瓜二，同蒂而生。礼
部尚书陶凯奏祯祥实由圣德。帝曰：“草木之祥，生于
其土，土人应之，于朕何与？”时和岁丰，乃王者之祥也。
《稗史汇编》：成化丁酉六月九日，京师大雨，雨中往往
得钱。王鏊诗《纪事》云：“苍天似悯斯人困，故向云中撒
与钱。钱若了时民又困，何如只赐与丰年。”

《续文献通考》：“弘治十三年夏六月二十二日，获玉玺
于陕西西安府鄠县道安里，巡抚以闻。”

嘉靖四十五年夏六月二十五日，太医院以“瑞兔献。”
体备五色，迥异恒品。

《野获编》：“六月六日，内府皇史宬晒曝列圣实录、列圣
御制文集诸大函，每岁故事也。”

《北京岁华记》：“六月十二日，御厩洗马于积水湖，导以
红仗，中有数头，锦帕覆之。最后独角青牛至，诸马莫
能先也。”

《续文献通考》：“道家以六月二十四日为雷神示现之
日，朝廷遂以是日遣官诣大德显灵宫致祭。”

《名胜志》：“密云县东北八十里为雾灵山，每拥祥光如
雾，以六月六日现，土人如期候之。”

自洱海卫城西行，通蒙化岐，左有青叶洞，中极宽衍，
天光漏日。每岁季夏二十四日，土人士女杂至，以炬
火爇之，云：“不尔，其地必有蜘蛛之孽。”

工山在南陵县西，山有广惠庙，以六月晦日祀其山
神，或云“晋何琦也。